OB kap terug oor bewering van samesweringBusi Mkhwebane tydens ‘n perskonferensie in Pretoria (2 Februarie 2017) Foto: Jonisayi Maromo/ANA Adv. Busisiwe Mkhwebane, die openbare beskermer (OB), het Donderdag in ŉ verklaring gesê daar is ŉ georkestreerde komplot teen haar kantoor wat poog om die reputasie van die OB en haar onafhanklikheid te diskrediteer. “Ek was aanvanklik nie van plan om die bewering in die Reserwebank se aanvullende verklarings deur die media te beantwoord nie. Ek voel egter dit is my plig om bewerings dat my kantoor, die presidensie en die Staatsveiligheidsagentskap saamgesweer het om die Reserwebank se mandaat te verander, te verwerp,” het Mkhwebane gesê. Maroela Media het Dinsdag berig die regspan van die Reserwebank het ŉ verklaring by die hoorgeregshof in Pretoria ingedien wat die OB daarvan beskuldig dat sy bevooroordeeld is en die onafhanklikheid van die Reserwebank ondermyn het. Die verklaring het verwys na ŉ vergadering wat Mkhwebane met pres. Jacob Zuma se regsadviseurs en die Staatsveiligheidsagentskap gehad het weke voordat sy haar finale verslag oor haar ondersoek na die Reserwebank se 1985 reddingsboei aan Bankorp, nou Absa, bekendgestel het. Die verklaring voer aan moontlike sameswering het plaasgevind en die vergadering met die presidensie se regspan is as “hoogs onreëlmatig” beskryf. “Ek het inderdaad op 7 Junie met die presidensie vergader, maar wil dit laat boekstaaf deur te sê dat ek nie in hierdie vergadering die voorgestelde wysiging van die Reserwebank se mandaat met die presidensie bespreek het, of hulle daaroor geraadpleeg het nie,” het Mkhwebane gesê. Oor haar vergadering met die Staatsveiligheidsagentskap het sy die volgende gesê: “Die publiek sal onthou dat CIEX ŉ ooreenkoms met die destydse Suid-Afrikaanse geheimediens, wat nou die Staatsveiligheidsagentskap is, aangegaan het. My vergadering met hulle was ŉ opvolgvergadering nadat die voormalige OB die voormalige hoof van dié agentskap ondervra het oor die voormelde kontrak en hoe die bestuursproses van die kontak hanteer is. “Die gerugte en verslae wat op verskillende mediaplatforms en op sosiale media geplaas is, is verkeerd en ek verwerp alle gerugte teen my kantoor met die minagting wat die soort bewerings verdien,” het Mkhwebane bygevoeg. Die OB het gesê sy wil die publiek verseker dat die vergadering tussen haar kantoor, die presidensie en die Staatsveiligheidsagentskap deel van haar grondwetlike mandaat was om ŉ ondersoek te doen. “As deel van my ondersoeke moet en kan ek met enige persoon ontmoet wat met ŉ ondersoek kan help.” Sy het verder ook die Reserwebank se bewerings dat die OB nie dié bank die geleentheid gegee het om kommentaar op die voorlopige verslag te lewer nie met minagting verwerp. “Ek sal hierdie aantygings volledig aanspreek in ŉ beëdigde verklaring wat op 23 Oktober by die hof ingedien sal word. “Ten spyte van hierdie komplot sal die OB onafhanklik en onpartydig bly. My kantoor sal voortgaan om ons werk sonder vrees, guns of vooroordeel te verrig.”